**Atodiad 3: Templed achos amlinellol strategol**

**Crynodeb gweithredol**

|  |
| --- |
| **Uchafswm o 1,500 gair**  Dylai hwn fod yn grynodeb byr o’r cynnig.  Beth ydych chi eisiau ei wneud? (Ar y pwynt hwn, byddwch wedi symud o restr hir i restr fer o opsiynau. Fodd bynnag, byddai’n fuddiol pe gallech ddweud pa ffordd ymlaen yr ydych yn ei ffafrio ar hyn o bryd)  Pwy yw’r buddiolwyr?  Pam mae angen ichi ei wneud?  Beth gaiff ei gyflawni ar ffurf buddion o ran cyflwr, capasiti a lleihau costau?  Beth yw’r amcangyfrif o’r gost?  Beth yw'r amserlen arfaethedig?  e.e. *Cynnig yw hwn i godi ysgol 11-19 newydd ar safle presennol ar gyfer 1,500 o ddysgwyr. Bydd yn mynd i’r afael â chapasiti dros ben / cyflwr gwael adeiladau yn yr ysgol bresennol. Bydd yn arwain at ddisodli ysgol Categori D ag ysgol Categori A. Bydd yn golygu gostyngiad o 200 lle yn y capasiti dros ben, gan ddod â’r lleoedd gwag presennol i lai na 10% ac rydym yn rhagweld arbedion refeniw o £20k y flwyddyn ar gostau ynni. Amcangyfrifir y bydd cost yr opsiwn a ffefrir yn £10 miliwn. Fodd bynnag, gwneir dadansoddiad manylach fel rhan o’r Achos Busnes Amlinellol.*  Crynodeb o’r canfyddiadau ym mhob un o bum adran yr Achos Busnes.  Pa gefnogaeth sydd wedi'i rhoi i'r prosiect hwn h.y. gan y Cabinet? |

**Yr achos strategol**

|  |
| --- |
| **Uchafswm o 2,000 gair**  Pwrpas hyn yw manylu ar gyd-destun strategol yr achos.  Ffit Strategol   * dylai ymdrin â’r ystyriaethau strategol sy’n sbarduno’r buddsoddiad hwn a beth yw’r strategaethau, y rhaglenni a’r cynlluniau cysylltiedig ar lefel genedlaethol, rhanbarthol a lleol.   Yr achos o blaid newid   * Beth yw’ch amcanion buddsoddi? Dylai'r rhain fod yn strategol; yn fesuradwy; yn gyflawnadwy; yn berthnasol ac yn gyfyngedig i amserlen benodol (CAMPUS). * Crynhowch y trefniadau presennol; * Crynhowch yr angen i fuddsoddi; * Nodwch yr atebion posibl; * Nodwch y buddion a’r risgiau; * Nodwch unrhyw gyfyngiadau a dibyniaethau. * Efallai y byddai’n fuddiol ystyried yr achos yn nhermau’r canlynol, yr ymhelaethir arnynt yn yr Achos Economaidd:   + - cwmpas gofynnol – gofynion/canlyniadau hanfodol neu graidd     - cwmpas canolraddol – gofynion/canlyniadau hanfodol a dymunol     - cwmpas delfrydol – gofynion/canlyniadau hanfodol, dymunol ac opsiynol.   Mae nifer o gwestiynau allweddol y dylid eu hateb wrth ymdrin â’r achos o blaid newid. Mae’r rhain yn cynnwys:  **Cyffredinol**   * Beth yw enwau, lleoliad a math (e.e. cymunedol, gwirfoddol a gynorthwyir) yr ysgolion y bydd y cynnig yn effeithio arnynt? * Beth yw ystod oedran a chyfrwng iaith arfaethedig y ddarpariaeth? * Beth yw lleoliad y ddarpariaeth a lleoliad unrhyw ddarpariaeth fydd yn cael ei disodli, os yw’n wahanol? * Pam mae’r lleoliad hwn wedi’i ddewis? * Beth yw cyflwr yr ysgol neu’r coleg yr ydych am ei ddisodli / ailwampio / adleoli? * Beth yw capasiti’r ysgol ar hyn o bryd? * Faint o alw sydd yna am leoedd yn yr ysgol? Os oes cynnydd yn cael ei ragweld yn y galw, rhowch dystiolaeth o’r niferoedd yn y blynyddoedd i ddod. * Beth yw canlyniadau unrhyw adolygiad dalgylch? (fel dewis amgen yn lle ehangu’r ddarpariaeth mewn lleoliad) * Sut bydd y prosiect arfaethedig yn lleihau’r capasiti dros ben / sut bydd y prosiect arfaethedig yn ateb y galw am leoedd ysgol? * Beth yw maint arfaethedig y ddarpariaeth? Rhowch fanylion unrhyw ddarpariaeth meithrinfa, chweched dosbarth neu ddarpariaeth anghenion dysgu ychwanegol. * Os oes darpariaeth anghenion ychwanegol yn cael ei chynnig, gwybodaeth am anghenion y disgyblion gaiff eu derbyn * Trefniadau pontio arfaethedig a’r effaith ar safonau * Beth yw cyflwr yr ysgol neu’r coleg yr ydych am ei ddisodli / ailwampio / adleoli neu am newid ei ddalgylch? * Beth yw capasiti’r ysgol / coleg ar hyn o bryd? * Faint o alw sydd yna am leoedd yn yr ysgol / coleg? (o ran ysgolion uwchradd ac ysgolion pob oed, a luniwyd amserlen ar draws capasiti'r ystafell/cyfleuster arfaethedig i sicrhau nad yw'r maint arfaethedig yn rhy fawr/rhy fach?) * Sut bydd y prosiect arfaethedig yn lleihau’r capasiti dros ben / sut bydd y prosiect arfaethedig yn ateb y galw am leoedd ysgol / coleg? * Pa effaith gaiff y prosiect hwn ar ysgolion a cholegau cyfagos – a fydd yn cynyddu’r capasiti dros ben yn rhywle arall / a fydd yn mynd i'r afael â'r sefyllfa o ran niferoedd llefydd yn yr ardal? * Sut mae’r ysgol/coleg yn gweithio gyda darparwyr eraill yn yr ardal? * Cadarnhewch eich bod wedi cwblhau ac atodi Asesiad o'r Effaith ar Gydraddoldeb ac Asesiad o'r Effaith ar Hawliau Plant.   **Addysg cyfrwng Cymraeg** - mae hyn yn ofyniad gorfodol. Os nad yw'r manylion wedi'u nodi yn eich achos busnes, caiff yr achos ei wrthod.   * A yw'r prosiect arfaethedig yn effeithio ar y ddarpariaeth cyfrwng Cymraeg fydd ar gael? Cadarnhewch fod y prosiect yn gydnaws â (neu'n gwella ar) ymrwymiadau eich Cynllun Strategol Cymraeg mewn Addysg. * Rhowch fanylion am sut bydd y cynnig yn cyfrannu at ymrwymiad Llywodraeth Cymru i sicrhau 1 miliwn o siaradwyr Cymraeg erbyn 2050 (e.e. darpariaeth estynedig neu newid mewn categori ieithyddol) neu eglurwch pam nad yw hyn yn briodol a nodwch y sylfaen dystiolaeth i gefnogi'r penderfyniad hwnnw.   Gallai'r enghreifftiau gynnwys:   * + Sut bydd y prosiect yn arwain at gynnydd yn nifer y llefydd cyfrwng Cymraeg fydd ar gael (e.e. ysgol neu uned cyfrwng Cymraeg newydd; ehangu'r ysgol neu'r uned bresennol).   + Sut caiff y buddsoddiad ei ddefnyddio i sbarduno ysgolion ar hyd y continwwm ieithyddol (e.e. cynyddu'r ddarpariaeth cyfrwng Cymraeg o fewn yr ysgol; sefydlu uned cyfrwng Cymraeg).   **Gofal plant/meithrinfa**  Rhowch fanylion am sut y gallai eich cynnig ddarparu ar gyfer y blynyddoedd cynnar a/neu wasanaeth cyn-ysgol.  A gaiff y prosiect unrhyw effaith ar:   * leoedd meithrin * addysg blynyddoedd cynnar * mannau chwarae * gofal ar ôl yr ysgol * gofal cofleidiol * darpariaeth Anghenion Addysgol Arbennig * darpariaeth cyfrwng Cymraeg * darpariaeth Addysg Bellach * cyfleusterau chwaraeon * cynlluniau chwarae gwyliau * ardaloedd y tu allan i'r dosbarth i ddatblygu cyfleoedd chwarae a hamdden * manteision i'r gymuned ehangach, e.e. defnyddio adeiladau a chyfleusterau y tu allan i oriau'r ysgol?   Fel rhan o'r achos busnes, mae angen rhoi ystyriaeth i arfarniad o'r anghenion gofal plant yn sgil y datblygiad arfaethedig. Dylai'r arfarniad hwn ystyried Asesiad yr Awdurdod Lleol o Ddigonolrwydd Gofal Plant. Rhaid asesu anghenion heddiw a'r dyfodol. Dylid sicrhau bod digon o hyblygrwydd a llefydd ychwanegol ym mhob datblygiad i wneud yn siwr bod modd diwallu anghenion rhieni o ran gofal plant mewn ffyrdd newydd ac arloesol. Dylai hyn gynnwys cyfleusterau a all ddarparu gofal drwy'r dydd, gofal cofleidiol, clybiau brecwast, darpariaeth y tu allan i'r ysgol a darpariaeth gwyliau, a dylai'r cyfleusterau fod ar gael i blant ag anghenion addysgol arbennig.  **Polisi teithio i ddysgwyr**   * A yw'r awdurdod lleol wedi asesu anghenion teithio dysgwyr yn eu hardal yn unol â'u dyletswydd statudol o dan Fesur Teithio gan Ddysgwyr 2008? * A yw'r awdurdod lleol wedi asesu anghenion teithio posibl dysgwyr a fydd yn mynd i'r ysgol newydd? * Beth fydd yr effaith ar nifer y dysgwyr sy'n gymwys am gludiant am ddim o dan y meini prawf oedran, pellter, gallu? A ystyriwyd y goblygiadau cost rheolaidd? * Beth yw'r effaith ar amser teithiau rhwng y cartref a'r ysgol? * A yw'r awdurdod lleol wedi asesu'r risg sy'n gysylltiedig â'r llwybrau cerdded i'r ysgol? * Beth fydd yr effaith ar ddysgwyr o ran teithio? A fydd y prosiect yn lleihau neu'n cynyddu'r cyfleoedd i ddysgwyr gerdded neu feicio i'r ysgol?   **Perfformiad ysgolion**   * Beth yw’ch trefniadau pontio i ddysgwyr – sut bydd deilliannau dysgwyr yn cael eu cynnal yn ystod y cyfnod adeiladu? * Beth yw’r prif fuddion o ran y cwricwlwm? * Beth yw'r targedau arfaethedig o ran gwella lefelau cyrhaeddiad? * Rhowch fanylion perfformiad presennol yr ysgol, gan gynnwys deilliannau arolygiadau Estyn, a deilliannau'r dysgwyr ynghyd ag amcangyfrifon o ran y gwelliannau mesuradwy i’r ffigurau hyn ar gyfer pob cyfnod dysgu. Bydd hynny’n sicrhau ei bod yn bosibl gwneud cymariaethau cyn ac ar ôl buddsoddi, a bydd yn dangos bod yr effaith ar ddeilliannau’r dysgwyr wedi ei hystyried yn llawn. Cadarnhewch a yw'r cynigion wedi'u harfarnu.   **Cyfleusterau cymunedol / chwaraeon**   * Pa effaith gaiff y prosiect ar y gymuned? A gollir unrhyw gyfleusterau cymuned e.e. canolfannau hamdden neu ardaloedd/caeau chwaraeon/chwarae neu neuaddau cymunedol, neu a geir cyfleusterau cymuned ychwanegol?  Os felly: * a ydych wedi cymryd camau i ymgynghori â/cynnwys tîm datblygu hamdden/chwaraeon yr awdurdod lleol wrth ddechrau mynd ati i baratoi'r achos busnes? * a yw'r prosiect yn cael ei ystyried fel rhan o'r cydweithio ehangach o ran meysydd rygbi, pêl-droed a hoci (3G, ATP a phorfa)? * a ystyriwyd y ddogfen ganllaw, *Cyfleusterau ar gyfer Cenedlaethau'r Dyfodol:* *Glasbrint ar gyfer chwaraeon a hamdden egnïol yng Nghymru* ?: [http://sport.wales/newyddion-a-digwyddiadau/newyddion-a-digwyddiadau/ein-newyddion/newyddion-diweddaraf/lansio-glasbrint-newydd-ar-gyfer-cyfleusterau-chwaraeon-sy’n-addas-ar-gyfer-y-dyfodol-yng-nghymru.aspx?lang=cy&](http://sport.wales/news--events/news--events/our-news/latest-news/new-blueprint-launched-for-future-fit-sports-facilities-in-wales.aspx?lang=en&)   Efallai y byddwch hefyd am siarad â Chwaraeon Cymru i gael cyngor technegol ynghylch prosiectau sy'n effeithio ar gyfleusterau chwaraeon neu sy'n cynnwys datblygu cyfleusterau newydd.Cysylltwch â Ceri Richards, Chwaraeon Cymru: [ceri.richards@sport.wales](mailto:ceri.richards@sport.wales) neu 029 20338246.  **Ymgysylltu ag Ieuenctid**   * Rhaid i'r cynigion ystyried blaenoriaethau ehangach y llywodraeth fel bod adeiladau newydd neu waith ailwampio yn darparu llefydd priodol neu hyblyg i gyflwyno strategaethau addysg Llywodraeth Cymru, gan gynnwys diwygio'r cwricwlwm. * A yw'r prosiect arfaethedig yn ei gwneud yn bosibl cyflwyno'r cwricwlwm newydd yn effeithiol yng Nghymru? Er enghraifft, a yw'n ystyried ardaloedd cynllun agored, ardaloedd dysgu unigol neu dawel, parthau trafod, ardaloedd arloesol i ddysgu a chwarae neu gyfleusterau dysgu awyr agored?   Cofiwch gyfeirio’n ôl at y Rhaglen Amlinellol Strategol a nodi unrhyw newidiadau allweddol ers i’r dogfennau gael eu cynhyrchu a’u cymeradwyo. |

**Yr achos economaidd**

|  |
| --- |
| **Uchafswm o 2,000 gair**  Pwrpas yr adran hon yw nodi’ch rhestr hir o opsiynau a’i chwtogi’n rhestr fer.  Mae’n bwysig eich bod yn nodi’ch ffactorau llwyddiant tyngedfennol ar y cam hwn. Er enghraifft, a yw'r opsiwn yn cyf-fynd â strategaethau lleol / cenedlaethol? A yw'r opsiwn yn darparu gwerth da am arian? A oes modd cyflawni’r opsiwn? A oes modd ei wireddu o fewn y ffrâm amser? A yw'r opsiwn yn fforddiadwy? A yw’r opsiwn yn dderbyniol yn gymdeithasol/yn wleidyddol? A yw'r opsiwn yn ei gwneud yn bosibl i'r gymuned leol ddefnyddio adnoddau/cyfleusterau fel meysydd chwaraeon, gan ei gwneud yn fwy cynaliadwy? A yw'r opsiwn yn cefnogi gwahanol ddulliau o addysgu a dysgu?  Dylai pob opsiwn gael ei asesu yn erbyn yr amcanion buddsoddi a’r ffactorau llwyddiant tyngedfennol, a chael ei gario ymlaen neu’i ddiystyru fel sy’n briodol.  Dylai’r opsiynau hyn gael eu hystyried fel ymarferiad grŵp a dylech gadw cofnod o’r amser, y dyddiad a’r rhai a oedd yn bresennol a fu’n rhan o’r broses.  Dylai pob opsiwn gynnwys y canlynol o leiaf:   * disgrifiad byr o'r opsiwn; * manteision ac anfanteision yr opsiwn; * y penderfyniad y daethpwyd iddo ynglŷn â'r opsiwn; * y rhesymau y tu cefn i bob penderfyniad a wneir, yn enwedig lle mae opsiwn yn cael ei ddiystyru.   Anogir chi i ddefnyddio’r fframwaith opsiynau.  Ar ôl dadansoddi hyn, sefydlir rhestr fer o opsiynau a bydd yr opsiynau hynny’n cael eu dadansoddi’n fanylach yn yr Achos Busnes Amlinellol. Dylai’r rhestr fer o opsiynau **bob amser** gynnwys opsiwn ‘status quo/gwneud lleiafswm’.  Ar y pwynt hwn, dylid gwneud dadansoddiad byr o gostau economaidd dangosol yr opsiynau ar y rhestr fer (ond gwnewch hynny mewn modd cymesur). Cofiwch ganiatáu ar gyfer gogwydd optimistiaeth, yn enwedig yn niffyg arfarniad risg mwy manwl. |

**Yr achos masnachol**

|  |
| --- |
| **Uchafswm o 250 gair**  A yw'r prosiectau yn cael eu grwpio neu eu caffael yn unigol? Os mai cael eu caffael y maent, esboniwch pam mai dyma y dewiswyd gwneud.  Nodwch y drefn gaffael yr ydych yn ei ffafrio, er enghraifft defnyddio fframwaith rhanbarthol fel SEWSCAP, Fframwaith Contractwyr Rhanbarthol y De-orllewin neu [Fframwaith Contractwyr Ysgolion ac Adeiladau Cyhoeddus Gogledd Cymru](http://www.government-online.net/north-wales-schools-and-public-buildings-contractor-framework/) neu lwybr caffael Cyfnodolyn Swyddogol yr Undeb Ewropeaidd (OJEU).  Os ydych yn cynnal proses ar wahân o ran Cyfnodolyn Swyddogol yr Undeb Ewropeaidd, pa fath o gontract gaiff ei ddefnyddio? e.e. JCT, NEC.  Dylid cyfeirio at fanteision cymunedol sydd wedi'u cynnwys ac, os yw'n hysbys, amcanion penodol y buddion cymunedol, e.e. prentisiaethau, mentrau o ran y gadwyn gyflenwi, mentrau addysgol etc ac a fyddant yn elfennau craidd o'r contract neu'n ddigraidd, a chadarnhad y caiff yr offeryn mesur Buddion Cymunedol ei ddefnyddio i nodi a chofnodi'r canlyniadau.  Cadarnhau'r cynlluniau i ymgysylltu â gweithgynhyrchwyr dur y DU a Chymru i'w gwneud yn ymwybodol o'r cyfleoedd ar y prosiect os oes yna ofynion dur i'r elfen adeiladu. |

**Yr achos ariannol**

|  |
| --- |
| **Uchafswm o 250 gair**  Nodwch yr amcangyfrif cyfredol o’r gofyniad ariannu, a sut y bydd arian cyfatebol yn cael ei ddarparu ar gyfer y cynnig. |

**Yr achos rheoli**

|  |
| --- |
| **Uchafswm o 250 gair**  Dylai hwn egluro bod y cynllun yn rhan annatod o raglen Addysg ac Ysgolion yr 21ain Ganrif yr awdurdod lleol / sefydliad addysg bellach, a darparu rhestr o’r prosiectau i’w cyflawni.  Dylid cynnwys y canlynol:   * Llywodraethu, rheoli, risg, trefniadau’r rhaglen * Cadarnhad y bydd y prosiect yn cael ei reoli yn unol â methodoleg PRINCE2 * Adolygiad *Gateway* – a oes adolygiad Gateway wedi’i gynnal o’r rhaglen, ac a gytunwyd ar y Rhaglen Amlinellol Strategol. * Gweithgareddau cerrig milltir. |

**Llofnod…………………………………………………………………………………**

**Enw mewn llythrennau bras………………………………………………………**

**Swydd yn y sefydliad………………………………………………………………**

**Dyddiad……………………………………………………………………………….**